Sun Yat-sen
- Mayda impormasyon hini nga artikulo nga aada han Iningles nga bersyon nga angay ighubad ha Winaray
Hi Dr. Sun Yat-sen (Tradisyonal nga Inintsek: 孫中山; Pinyin: Sūn Zhōngshān; o "Sun Yixian" Pinyin: Sūn Yìxiān) (Nobyembre 12, 1866 – Marso 12, 1925) usa nga Intsek nga rebolusyonaryo ngan namuno ha politika nga agsob tawagon nga "amay han moderno nga Tsina". Hi Sun mayda importante nga kabahin han urhe nga pagkahulog tikang ha poder han Qing nga Dinastiya dida han 1911. Hiya an syahan nga probisyonal nga presidente o mangulo han Republika han Tsina dida han pagtukod hini han tuig 1912 ngan iya gihapon ha urhe nga panahon an usa han mga nagtukod han Kuomintang (KMT) nga diin nagsirbe hiya nga amo an una nga namuno hini. Hi Sun usa nga tawo nga nakapag-usa hin damo dida han Tsina katapos han Imperyo, ngan yana nag-iiba hiya ha mga Intsek nga mga politiko han ika-20 nga siglo nga diin gintatagaan hiya hin dungog ha Mainland nga Tsina ngan ha Taiwan.
Bisan man kon hi Sun ginkikita nga usa han mga giharangdon nga mga namuno han yana nga Tsina, an iya kinabuhi ha politika usa nga nagpipinadayon nga pakig-away ngan agsob nga pagka-exilio. Katapos han malinamposon nga rebolusyon, madali hi Sun nahulog tikang ha poder dida han bag-o nga gintukod nga Republika han Tsina, ngan namuno hiya hin sunod-sunod nga mga rebolusyonaryo nga gobyerno nga pag-ato han mga warlord nga nagkontrola hin dako nga bahin han nasod. Waray mahi-abot hi Sun han panahon nga an iya partido nakahimo han pagkonsolidar hin poder han nasod. An iya partido, nga naghimo anay hin alyansa han mga Komunista, nagtunga ngadto hin duha ka mga grupo katapos han iya kamatayan. An importante nga nahabilin ni Sun ada han iya pagpadukwag hin politikal nga pilosopiya nga kilalado nga Tulo nga mga Prinsipyo han Katawhan (nasyonalismo, demokrasya, ngan an pagpakabuhi/kamutangan han katawhan).
zsm_Latn war_Latn war_Latn war_Latn